Need olid sõnad, millega koguduse õp. Kalle Kadakas süütas advendiküünla ja kontsert-jumalateenistus Vana Andrese kirikus  algaski. Ilus ja harras oli õhustik pühakojas, mille oma talendi läbi lõid muusikud ja lauljad. Teenistus algas ilusa prelüüdiga, mille mängis ajaloolisel orelil koguduse organist Marta Kivik. Seejärel lummas kogudust Asta Ballstadti meisterlik klaverimäng. J. S Bachi Prelüüdi ja fuugat 21 ning kantslisalmi asemel kuuldud S. Rahmaninovi Eleegia esitust ja tõlgendust võib iseloomustada ainult superlatiivselt: Läbitunnetatud, kütkestav, kaunimast kaunim. Ilus oli solistide Liina Purje Lepiku, Tiina Maripuu ja Heli  Tenno advendilaul. Hingelises puhtuses ja kaunihäälselt esitatud R. Kõrgemägi "Pimedusest koorub valgus" J. E. Praksi "Maarja kiituslaul", avasid ukse advendiaja saladuslikku, ootuste - lootuste maailma. Kontserdi lõpul triona lauldud C Steini "Helisegu jõulukellad" kutsusid kogudust kuulama mitte enam kauguses kaikuvat jõulukella häält.